《赠欧阳处士》
宋代·吕本中

爱君年少便知足，今君虽老更无欲。闭门不出动经时，保此无无清净福。

黄衣弟子杂僧徒，共守荒郊数椽屋。门前山水各有态，君但疏篱对脩竹。

直如季路耻有闻，清似之推不言禄。坐看世事云变化，一任儿曹手反覆。

上皇龙飞三十春，临轩亦尝思异人。诏书屡下广搜索，当时几人能识真。

君时声名动天子，高卧不起空逡巡。谩收符箓养丹火，一旦四海生风尘。

我来见君斛岭下，识君无营真静者。殷勤爱我莫遽行，尚肯相从结茅舍。

时当丧乱足淹留，豺狼恣横空山夜。它年有意过匡庐，更许渊明入莲社。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。